Skiptar skoðanir eru meðal kúabænda um viðbrögð stjórnar Íseyjar við áskökunum ungrar stúlku á hendur fyrrum framkvæmdastjóra fyrirtækisins, sumum finnst að stjórnin hefði mátt bregðast fyrr við, þar á meðal er Guðný Helga Björnsdóttir, bóndi á Bessastöðum við Hrútafjörð.
Hún bregst seint við finnst okkur mörgum bændum, það hefði mátt fyrr grípa inn í og setja starfsmanninn til hliðar þegar þessar ásakanir komu fram og urðu ljósari. Við erum mjög ánægð með að það skuli svo í kjölfar viðtalsins, að það sé búið að víkja starfsmanninum frá störfum, því að bændur vilja ekki að svona háttalag sé til staðar hjá okkar starfsmönnum.
Fréttastofa hefur ekki náð í stjórn Íseyjar síðustu tvo daga þrátt fyrir ítrekaðar tilraunir. Ísey útflutningur er dótturfélag Auðhumlu, sem eru samtök um 600 mjólkurframleiðanda um allt land. Auðhumla á 80% hlut í Mjólkursamsölunni.
Á sunnudag sendi stjórn Íseyjar félagsmönnum Auðhumlu tilkynningu um starfslok framkvæmdastjórans, Ara Edwald, sem er einn fjögurra manna sem ung kona sakar um kynferðisofbeldi. Í tilkynningunni kemur fram að ónákvæmar upplýsingar hafi borist stjórn Íseyjar í lok október.
Það þarf að vera áætlun til staðar til að bregðast við brotum, hvort sem er meintum eða ekki. Það þarf að vera ferli til staðar, ef það hefði verið klárt hefði hugsanlega verið gripið fyrr inn í þetta mál sko. Það eru deildarfundir á veturna og þar munum við óska eftir því að fá upplýsingar um hvernig er tekið á svona málum og eins ferlinu í þessu máli sko.
Hún segir að það sé alltaf hætt við því að afurðirnar líði fyrir svona mál.
Alltaf þegar kemur upp einhver álitamál hjá fyrirtækjum, auðvitað hefur það áhrif á sölu afurða.